2018. aasta Venemaa presidendivalimised

**Venemaa presidendivalimised 2018. aastal** (vene keeles Президентские выборы в России 2018 года) olid Venemaa Föderatsiooni presidendi valimised 18. märtsil 2018 ametiajaks 2018–2024. Valimised võitis Vladimir Putin.

## Kandidaatide registreerimine
2018. aasta presidendivalimised kuulutab välja Föderatsiooninõukogu 100–90 päeva enne valimisi (7.–17. detsembril 2017). 

25 päeva jooksul pärast valimiste väljakuulutamist esitab presidendikandidaadi valijagrupp (vähemalt 500-liikmeline) Venemaa Föderatsiooni Keskvalimiskomisjonile (KVK) kandidaadi registreerimise taotluse. Need kandidaadid, kelle valijagrupp registreeritakse KVK-s, peavad lühikese ajavahemiku jooksul (mitte varem kui 80 päeva ja mitte hiljem kui 45 päeva enne valimisi) esitama KVK-le 300 000 toetusallkirja. Sõltuvalt toetusallkirjalehtede kontrolli tulemustest kandidaat kas registreeritakse või jäetakse registreerimata. 

Kui taotluse kandidaadi registreerimiseks esitab poliitiline partei, mis on KVK poolt esitamisõigust omavate parteide nimekirja kantud, siis valijagrupi registreerimise nõuet ei ole ja piisab KVK-le 100 000 toetusallkirja esitamisest. Kui aga partei on esindatud Riigiduumas (Ühtne Venemaa, Venemaa Föderatsiooni Kommunistlik Partei, Venemaa Liberaaldemokraatlik Partei ja Õiglane Venemaa), siis ka toetusallkirjade esitamise nõuet ei ole. 

Vastavalt Venemaa Föderatsiooni Konstitutsioonile valitakse riigipea otsestel ja salajastel valimistel kuueaastaseks ametiajaks. President peab olema vähemalt 35-aastane Venemaa Föderatsiooni kodanik (võrdluseks: Eesti presidendi valimistel 40-aastaselt). President võib olla ametis kuni kaks ametiaega järjest. Viimastel  presidendivalimistel (4. märtsil 2012) võitis Vladimir Putin.

## Aleksei Navalnõi kandideerimine
2016. aasta detsembris enda kandideerimise kavatsusest teatanud opositsiooniliider Aleksei Navalnõi, kes on üle Venemaa loonud 84 eel-valimisstaapi ja kogunud 600 000 eel-toetusallkirja, alustas 2017. aasta septembris eel-valimistuuri mööda Venemaa regioone. Ta on esitanud Euroopa Inimõiguste Kohtule taotluse talle Venemaa kohtusüsteemi poolt määratud süüdimõistva kohtuotsuse tühistamiseks.

2017. aasta juunis teatas Venemaa Föderatsiooni Keskvalimiskomisjoni esimees Ella Pamfilova telekanalil Dožd Ksenija Sobtšakile antud intervjuus, et kohtu poolt karistatud Aleksei Navalnõil puuduvad šansid saada registreerituks presidendivalimistel. 17. oktoobril 2017 teatas Pamfilova, et Navalnõi saab kandideerida mitte enne kui 2028. aastal. 18. oktoobril kommenteeris Venemaa presidendi pressisekretär Dmitri Peskov, et "Keskvalimiskomisjoni seisukoht, mille esitas Ella Pamfilova, on teada ja arutada pole siin enam midagi".

#### Presidendikandidaadiks ametlik ülesseadmine
24. detsembril 2017 Serebrjannõi Boris Moskvas toimus Aleksei Navalnõi pooldajate initsiatiivgrupi (valijagrupi) koosolek, kus 742 osavõtjat andsid oma hääle Navalnõi presidendikandidaadiks ülesseadmise poolt. Vastuhääli ei olnud. Pärast hääletust astus Navalnõi koos perega lavale, kus esines kõnega. Samal päeval esitati koosoleku protokoll koos kõigi osavõtjate allkirjadega Venemaa Föderatsiooni Keskvalimiskomisjonile. KVK on kohustatud viie päeva jooksul esitatud dokumendid kontrollima ja teatama oma otsusest Aleksei Navalnõi valijagrupi registreerimisest või registreerimata jätmisest.

Navalnõi valimisstaabi kava kohaselt toimusid samal päeval sarnased valijagruppide koosolekud veel 20 Venemaa suuremas linnas.

#### Keskvalimiskomisjon langetas otsuse järgmisel päeval
Keskvalimiskomisjon võttis 25. detsembril vastu otsuse jätta Aleksei Navalnõi valijagrupp registreerimata, kuna kandidaadil on kehtiv kohtulik karistus. 28. detsembril kaebas Navalnõi Venemaa KVK otsuse edasi Venemaa Föderatsiooni Ülemkohtusse.

## Mihhail Hodorkovski 2018. aasta Venemaa presidendivalimistest
Londonis elav vene opositsioonipoliitik Mihhail Hodorkovski teatas 2017. aasta detsembri alguses, et 2018. aasta Venemaa presidendivalimiste eel näeb tema võimalike kandidaatide seas kahte poliitikut, kes jagavad demokraatlikke euroopalikke väärtusi – need on Aleksei Navalnõi ja Ksenija Sobtšak – kuid lisas, et sellegipoolest, kui Keskvalimiskomisjonis registreeritakse Navalnõi ja Sobtšak kandidaatideks, jäävad need valimised pseudovalimisteks, sest valimistel saavad valijad võimu vahetada, pseudovalimistel aga sellist võimalust ei ole.

25. detsembril 2017 saatis Hodorkovski KVK esimehele Ella Pamfilovale kirja, milles kutsus üles jätta Vladimir Putin kandidaadiks registreerimata, kuna Hodorkovski arvates oleks uus presidendi ametiaeg Putini jaoks juba viies, sest kolmandal ametiajal (2008–2012) presidenditoolis istunud Dmitri Medvedev polnud ühtki päeva oma ametiaja jooksul riigi iseseisvalt tegutsev juht.

## Ametlikud presidendikandidaadid
Venemaa Föderatsiooni Keskvalimiskomisjon (KVK) registreeris 25. detsembril kandidaatide Boriss Titovi, Grigori Javlinski ja Maksim Suraikini ning 26. detsembril Ksenija Sobtšaki volitatud esindajad. See tähendab, et need kandidaadid said õiguse ametlikult alustada toetusallkirjade korjamist.

29. detsembril 2017 registreeris Venemaa KVK ametlikult esimese presidendikandidaadi. Selleks sai Venemaa Liberaaldemokraatliku Partei kandidaat Vladimir Žirinovski (Venemaa LDP volitatud esindajad registreeriti juba 22. detsembril). Vladimir Putin, kes loobus võimalusest Ühtse Venemaa kandidaadiks saamisest, peab koguma enne registreerimist 300 000 toetusallkirja.

## Tulemused

## Viited

## Välislingid
*Aleksei Navalnõi esinemine valijagrupi koosolekul 24. detsembril 2017 Moskvas.  youtube.com, 24. detsember 2017
*Anatoli Navalnõi esinemine VF Keskvalimiskomisjonis (lõppsõna). newsvideo.su, 25. detsember 2017 
*Решения ЦИК России. Venemaa Keskvalimiskomisjoni otsused. cikrf.ru